《食鳆鱼戏呈夏侯》
宋代·李彭

君不见吴良斋郡吏，敛板居高随掾史。诸郎元日寿府君，觞酒谀言败人意。

口角击节五马贤，鳆鱼百辈为君赐。又不见江左之褚渊，此鱼一尾售数千。

丈夫须发果如戟，但知堪炙宁论钱。平生刚直卧江汉，非吴非褚何由羡。

疗饥渐台亦可悲，味比疮痂良可贱。谓言此物不拟尝，饷我因君累十觞。

汉阴槎头推不御，徐州秃尾甘走藏。藜苋觞中初未识，已觉盘餐惨无色。

凭君遣使更函封，莫令子羽吟头责。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。